हिन्दी के नवस्थापित एवं सुस्थापित कुछ लघु कथाकारों की एक–एक प्रतिनिधि रचना से गुजरना मेरे लिए एक वैविध्य–पूर्ण आनंददायक अनुभूति रही है। इस कथाओं के माध्यम से मैंने जीवन के विभिन्न रूपों के दर्शन किए हैं, जीवन के अनेक पक्षों–पहलुओं से परिचित हुआ हूँ, जीवन की अनेक स्थितियों–भावों घटनाओं,पात्रों से मुलाकात कर सका हूँ, जीवन के अनेक अनुभूतियों–दृष्टियों से मुठभेड़ हुई है, जीवन के अनेक स्तरीय, बहुधरातलीय सत्यों से साक्षात्कार कर सका हूँ और जीवन के अनेक रसों के आस्वादन से समृद्ध हुआ हूँ। जीवन के वैविध्यपूर्ण वैभव के बीच, सर्जना की ईद धनुषी सौंदर्य–सुषमा के बीच दो क्षण गुज़ार लेना अपनी आंतरिकता को, अपनी अन्तर्सत्ता का भाव समृद्ध करना है, अपनी दृष्टि को उदार–व्यापक, अपनी अंतर्दृष्टि को सूक्ष्म गहरा बनाना। इन विभिन्न सौंदर्य सरोवरों, सुषमा–सरिताओं, सौरभ–सागरों के बीच से गुजरते हुए निश्चित रूप से मुझे अच्छा लगा है और अपने को एक तरह से अभ्यंतर समृद्ध महसूस कर पाया हूँ। इसके लिए मैं इन रचनाकारों का हृदय से धन्यवाद करता हूँ।